લગ્નને પણ ઘણા બરબાદીની શરૂઆત ગણે છે. આમાં લાકડાને માંકડું અને માંકડાને લાકડું વળગાડવાનો રીવાજ માંકડામાંથી માણસની બન્યા જેટલો જૂનો છે. લગ્ન બાબતમાં ફિક્સિંગ કંઈ નવું નથી, ખાલી ફિક્સિંગના પ્રકાર બદલાયા કરે છે. પહેલાના વખતમાં જયારે મન મળે કે ન મળે કુંડળી મળવી આવશ્યક હતી ત્યારે જાણકાર લોકો કુંડળીમાં ગ્રહોની ફેરબદલ કરી દેતાં હતાં. નીચનો મંગળ ઉચ્ચનો બની જતો, પછી લગ્ન થઈ જતાં, અને મંગળ કશું અમંગળ કામ કરે તો એમાં કુંડળી જોનારનો દોષ ભાગ્યે જ કોઈ જોતું. એ પછીનો વખત લવ કમ એરેન્જડ મેરેજનો જમાનો આવ્યો જેમાં છોકરી કે છોકરો પોતાની મોટી બહેન ને બનેવીને ફોડી ધીમેધીમે લવમેરેજને એરેન્જડ મેરેજમાં ફેરવતા થયા. હવે મેરેજમાં ગોર મહારાજ સાથે ફિક્સિંગ કરી વિધિ જલ્દી અને ઓછો ધુમાડો ખાવો પડે એવી કરવામાં આવે છે. ફેરો ફર્યા બાદ વર કે કન્યા કોણ પહેલાં બેસી જશે એ ઘણાં માટે કુતૂહલનો વિષય હોય છે. આમાં પાછું સુપર ફિક્સિંગ હોય છે. છોકરો કે છોકરી જાણી જોઈને સામી પાર્ટીને જીતાડતી હોય છે. હા ભાઈ, તું પહેલો બસ! મતલબ કે ભાઈ નહી હબી!